দুই হাজার নয় সালের জানুয়ারিতে বর্তমান সরকার গঠনের প্রায় সাথে সাথেই আওয়ামী লীগের ছাত্রলীগ ও যুবলীগ জামায়াতে ইসলামীর বিরুদ্ধে একটা অঘোষিত গৃহযুদ্ধ শুরু করে। দেশব্যাপী জনসমর্থন নিঃশেষ হয়ে গেছে বলেই আওয়ামী লীগ নেতাদের ‘মাথার ঘা’ দুঃসহনীয় হয়ে উঠেছে। জামায়াত কিংবা ছাত্রশিবির সভা-সমাবেশ করলে, মিছিল বের করলে ছাত্রলীগ ও যুবলীগ ক্যাডারেরা তাদের ওপর ঝাঁপিয়ে পড়ে। পুলিশও যোগ দেয় এদের সাথে। দু’একটা ঘটনা আমি বিশ্লেষণ করে দেখানোর চেষ্টা করেছি। মনে হয়েছে, জামায়াত কিংবা শিবির মিছিল বের করবে খবর পেলে পুলিশ তাদের ওপর ঝাঁপিয়ে পড়তে আগে থেকেই ওঁৎ পেতে থাকে। এটা হিটলারের জার্মানি ও মুসোলিনির ইতালিতেই স্বাভাবিক ছিল। কোনো সুসভ্য সমাজে তা গ্রহণযোগ্য নয়।